Úradný vestník L 316 , 20/11/2002 S. 0004 - 0006



Rozhodnutie č. 2046/2002/ES Európskeho parlamentu a Rady z 21. októbra 2002, ktorým sa mení a dopĺňa rozhodnutie č. 1719/1999/ES o skupine zásad, vrátane určenia projektov uskutočňovaných v spoločnom záujme, pre transeurópske siete pre elektronickú výmenu údajov medzi správami (IDA) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej prvý odsek článku 156, so zreteľom na návrh predložený Komisiou [1], so zreteľom na stanovisko Hospodárskeho a sociálneho výboru [2], po porade s Výborom pre regióny, konajúc v súlade s postupom ustanoveným v článku 251 zmluvy [3], keďže: (1) Hlavným cieľom rozhodnutia č. 1719/1999/ES Európskeho parlamentu a Rady [4] je prijať, v spolupráci s členskými štátmi, pre spoločenstvo opatrenia potrebné na zriadenie funkčných, interoperabilných, transeurópskych telematických sietí, medzi verejnými správami členských štátov a inštitúciami spoločenstva, umožňujúcimi účinnú, efektívnu a bezpečnú výmenu informácií na podporu vytvorenia hospodárskej a menovej únie a vykonávanie politiky spoločenstva, ako aj rozhodovací proces spoločenstva. (2) Prioritu majú projekty zlepšujúce ekonomickú životaschopnosť verejných správ, inštitúcií Európskeho spoločenstva, členských štátov a regiónov a, ktoré prostredníctvom založenia alebo zlepšenia sektorových sietí, prispievajú k cieľom iniciatívy eEurope a príslušného akčného plánu, najmä kapitoly o elektronickej verejnej správe zameranej na podporu národných parlamentov, občanov a podnikov a na ostatné iniciatívy na zlepšenie transparentnosti činností orgánov spoločenstva, ako sa požaduje v článku 255 zmluvy a nariadení (ES) č. 1049/2001 Európskeho parlamentu a Rady z 30. mája 2001, ktoré sa týka sa verejného prístupu k dokumentom Európskeho parlamentu, Rady a Komisie [5]. (3) Náležite by sa mali vziať do úvahy odporúčania uvedené vo vyhlásení vydanom na Ministerskej konferencii o elektronickej verejnej správe "Od politiky k praxi", ktorá sa konala v Bruseli 29. a 30. novembra 2001, ako aj závery konferencie "Elektronická verejná správa v službe európskych občanov a podnikov — čo sa vyžaduje na európskej úrovni" organizovanej spoločne predsedníctvom Rady a Komisiou (IDA) v Štokholme/Sandhamne 13. a 14. júna 2001. (4) Pri plánovaní a zavádzaní nových sietí je podstatné zabezpečiť úzku spoluprácu medzi členskými štátmi a Komisiou a, ak je to náležité, ostatnými inštitúciami spoločenstva. (5) Pri plánovaní a zavádzaní nových sietí je podstatné analyzovať a vyhodnotiť organizačný rozvoj a znovuvybudovanie pracovných postupov týkajúcich sa siete alebo sietí, ktoré sa majú v rámci projektu zriadiť. (6) Z dôvodov právnej istoty je vhodné vytvoriť okamžité ustanovenie umožňujúce posúdenie oddelenia pracovného programu IDA, týkajúceho sa vykonávania rozhodnutia č. 1719/1999/ES počas porovnávacieho roka. Pre vykonávanie krokov spoločenstva ustanovených v článku 3 až 6 rozhodnutia č. 1719/1999/ES by sa malo ozrejmiť, že návrhy na akékoľvek rozpočtové navýšenie o viac než 250000 EUR na vedenie projektu počas roka podliehajú postupu výboru uvedenému v tomto rozhodnutí. (7) Na základe záujmu vyjadreného Maltou a Tureckom, programy IDA môžu byť prípustné pre účasť týchto krajín v projektoch spoločného záujmu. Predtým, než sa programy IDA sprístupnia pre plnú účasť všetkých kandidátskych krajín, by sa malo umožniť pre tieto krajiny na ich vlastné náklady používanie všeobecných služieb IDA na umožnenie vykonávania politiky spoločenstva. Táto možnosť by sa mala za rovnakých podmienok poskytnúť ostatným nečlenským krajinám. (8) Na účel vytvorenia väčšej flexibility pri rozdeľovaní ročného rozpočtu by sa mala zaviesť finančná referenčná čiastka pre vykonávanie krokov spoločenstva podľa rozhodnutia č. 1719/1999/ES na obdobie rokov 2002 až 2004, s ročnými prídelmi povolenými rozpočtovým orgánom v rozpätí finančnej perspektívy. (9) Zavádzanie sietí, ktoré umožňujú spoluprácu medzi súdnymi orgánmi, by sa malo vo všeobecnosti považovať za projekty spoločného záujmu podľa programu IDA. (10) Telematické siete v oblasti vzdelávania, obzvlášť na výmenu informácií týkajúcich sa obsahových otázok o otvorených sieťach a na zvýšenie rozvoja a voľného pohybu nových audiovizuálnych a informačných služieb, by sa mali považovať za projekty spoločného záujmu podľa programu IDA. (11) Telematické siete v oblasti ochrany verejného zdravia na podporu výmeny informácií medzi členskými štátmi by sa mali považovať za projekty spoločného záujmu podľa programu IDA. (12) Telematické siete prispievajúce k cieľom iniciatívy eEurope a príslušného akčného plánu, najmä kapitole o elektronickej verejnej správe, zameranej na podporu občanov a podnikov, by sa mali považovať za projekty spoločného záujmu podľa programu IDA. (13) Telematické siete týkajúce sa imigračnej politiky, obzvlášť prostredníctvom implementácie zlepšenej elektronickej výmeny údajov s národnými verejnými správami na účel podpory informačných a konzultačných postupov, by sa mali považovať za projekty spoločného záujmu podľa programu IDA. (14) Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovuje postup na uplatňovanie vykonávacích právomocí delegovaných na Komisiu [6]. (15) Rozhodnutie č. 1719/1999/ES by sa malo primerane zmeniť a doplniť, PRIJALI TOTO ROZHODNUTIE: Článok 1 Rozhodnutie č. 1719/1999/ES sa týmto mení a dopĺňa takto: 1. K článku 1 ods. 1 sa pridá nasledujúce písmeno: "c) ak je to vhodné, identifikácia a rozmiestnenie celoeurópskych elektronických vládnych služieb pre občanov a podniky alebo iné príslušné elektronické vládne služby sa musia použiť v súlade s prioritami ustanovenými v článku 4." 2. K článku 4 sa pridá nasledujúce písmeno: "h) prispievať k cieľom iniciatívy eEurope a príslušného akčného plánu, najmä kapitole o elektronickej verejnej správe na podporu občanov a podnikov." 3. V článku 5 odsek 4 sa vkladá nasledujúci bod: "(a. a.) opis plánovaného organizačného rozvoja a znovuvytvorenie pracovných postupov týkajúcich sa siete alebo sietí, ktoré sa majú zriadiť v rámci projektu." 4. Článok 7 odseky 2, 3 a 4 sa nahrádza nasledujúcim odsekom: "2. Postup uvedený v článku 8 odsek 2 sa uplatňuje vzhľadom na schválenie, v súlade s prioritami ustanovenými v článku 4 a princípmi ustanovenými v článku 5, oddielu o pracovnom programe IDA, ktorý sa týka vykonávania tohto rozhodnutia, ktoré Komisia vyhotovuje v ročných intervaloch, a ktoré môžu byť revidované počas porovnávacieho roka. Pracovný program IDA zahŕňa: - špecifikáciu predchádzajúcich výdavkov za projekt za posledný roky), - odhad budúcich nákladov, ktoré sa majú financovať spoločenstvom a členskými štátmi, - krátke vyhlásenie o výsledkoch/službách zriadených z týchto predchádzajúcich výdavkov. 3. Postup uvedený v článku 8 ods. 2 sa uplatňuje vzhľadom na schválenie, v súlade s princípmi ustanovenými v článku 5, prípravnej správy a globálneho implementačného plánu každého projektu IDA na konci realizačnej fázy a na konci rozvojovej fázy a fázy platnosti, ako aj na schválenie akýchkoľvek následných podstatných zmien a doplnkov k tomuto implementačnému plánu. 4. Postup uvedený v článku 8 ods. 2 sa uplatňuje vzhľadom na schválenie, v súlade s prioritami ustanovenými v článku 4 a princípmi ustanovenými v článku 5 a 6, špecifikácie za projekt ročných rozpočtových výdavkov podľa tohto rozhodnutia. Návrhy na akékoľvek rozpočtové navýšenie o viac než 250000 EUR na vedenie projektu v priebehu roka takisto podliehajú tomuto postupu." 5. Článok 8 sa nahrádza nasledujúcim článkom: "Článok 8 Výbor 1. Komisii pomáha výbor nazývaný Výbor pre telematiku medzi verejnými správami (TAC), pozostávajúci zo zástupcov členských štátov, ktorému predsedá zástupca Komisie. 2. Ak sa odkazuje na tento odsek, uplatní sa článok 4 a 7 rozhodnutia Rady 1999/468/ES [7], so zreteľom na ustanovenia jeho článku 8. Lehota ustanovená v článku 4 ods. 3 rozhodnutia 1999/468/ES sa stanoví na tri mesiace. 3. TAC prijme vlastný rokovací poriadok. 4. Komisia ročne informuje TAC o vykonávaní tohto rozhodnutia." 6. Článok 10 sa nahrádza nasledujúcim článkom: "Článok 10 Rozšírenie do Európskeho hospodárskeho priestoru (EEA) a asociované krajiny 1. Program IDA sa môže sprístupniť v rámci príslušných dohôd s Európskym spoločenstvom, pre účasť krajín Európskeho hospodárskeho priestoru a asociované krajiny strednej a východnej Európy, Cypru, Malty a Turecka v projektoch spoločného záujmu, ktoré sú pre takéto dohody náležité. 2. Počas vykonávacích projektov sa, podľa vhodnosti, podporí spolupráca medzi nečlenskými krajinami a medzinárodnými organizáciami alebo orgánmi. 3. Pred tým, než sa program IDA sprístupní plnej účasti, asociované krajiny strednej a východnej Európy, Cypru, Malty a Turecka môžu, na ich vlastné náklady, používať všeobecné služby IDA na vykonávanie politiky spoločenstva. 4. Ostatné nečlenské krajiny môžu tiež, na ich vlastné náklady, používať všeobecné služby IDA s cieľom vykonávania politiky spoločenstva." 7. Článok 12 sa nahrádza nasledujúcim článkom: "Článok 12 Finančná referenčná čiastka 1. Finančná referenčná čiastka pre implementáciu krokov spoločenstva podľa tohto rozhodnutia pre obdobie rokov 2002 až 2004 predstavuje čiastku 39,8 miliónov EUR. 2. Ročné prídely sa povolia rozpočtovým orgánom v limitoch finančnej perspektívy." 8. Príloha k rozhodnutia sa týmto mení a dopĺňa takto: a) V oddieli A sa pridá nasledujúci bod 6: "6. Zavádzanie sietí, ktoré umožňujú spoluprácu medzi súdnymi orgánmi." b) V oddieli B bod 10 sa nahrádza nasledovným bodom: "10. Telematické siete v oblastiach vzdelávania a kultúry, informácií, komunikácie a audiovizuálneho sektora, obzvlášť pre výmenu informácií týkajúcich obsahových otázok o otvorených sieťach a na podporu rozvoja a voľného pohybu nových audiovizuálnych a informačných služieb." c) V oddieli B bod 12 sa nahrádza nasledovným bodom: "12. Telematické siete v oblastiach turistického ruchu, životného prostredia, ochrany spotrebiteľa a ochrany verejného zdravia na podporu výmeny informácií medzi členskými štátmi." d) V oddieli B sa vkladajú nasledujúce body: "13. Telematické siete prispievajúce k cieľom iniciatívy eEurope a príslušného akčného plánu, najmä kapitola o elektronickej verejnej správe, ktorá je zameraná na prínosy občanom a podnikom. 14. Telematické siete týkajúce sa imigračnej politiky, obzvlášť prostredníctvom vykonávania zlepšenej elektronickej výmeny údajov s národnými verejnými správami na podporu informačných a konzultačných postupov." Článok 2 Toto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev. Článok 3 Toto rozhodnutie je adresované členským štátom. V Luxembursku 21. októbra 2002 Za Európsky parlament predseda P. Cox Za Radu predseda P. S. Møller [1] Ú. v. ES C 332 E, 27.11.2001, s. 287. [2] Ú. v. ES C 80, 3.4.2002, s. 21. [3] Stanovisko Európskeho parlamentu z 11. júna 2002 (zatiaľ neuverejnené v úradnom vestníku) a rozhodnutie Rady z 23. septembra 2002. [4] Ú. v. ES L 203, 3.8.1999, s. 1. [5] Ú. v. ES L 145, 31.5.2001, s. 43. [6] Ú. v. ES L 184, 17.7.1999, s. 23. [7] Ú. v. ES L 184, 17.7.1999, s. 23. --------------------------------------------------